Ir-Regolament tal-Kunsill (KE) Nru 1666/2000
tas-17 ta’ Lulju 2000
li jemenda r-Regolament (KEE) Nru 1766/92 dwar l-organizzazzjoni komuni tas-suq fiċ-ċereali
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari Artikolu 37 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi:
(1) L-Artikolu 3(2) tar-Regolament tal-Kunsill (KEE) Nru 1766/92 [4] jipprovdi illi l-prezz ta' l-intervent ikun bla ħsara għal żidiet ta' kull xahar. Dan il-mekkaniżmu jipprova jqis, sa ċertu punt, l-ispejjeż tal-ħażna u l-imposti għall-finanzjament tal-ħażna taċ-ċereali fil-Komunità u tal-ħtieġa li jiġi żgurat illi l-ħażniet jiġu disponuti skond il-ħtiġijiet tas-suq. Skond l-avviċinament segwit għar-riforma ta’ l-organizzazzjoni komuni tas-swieq fejn għandha x'taqsam l-Aġenda 2000 u sabiex il-produtturi jiġu megħjuna jorganizzaw il-produzzjoni tagħhom fuq numru ta' snin, in-numru u l-ammont taż-żidiet ta' kull xahar għandhom jiġu ffissati mingħajr limitu taż-żmien, mingħajr preġudizzju għal kull reviżjoni li tista’ tintalab iktar 'il quddiem.
(2) B'attenzjoni għas-simplifikazzjoni u ċ-ċarezza leġislattiva, id-disposizzjonijiet tar-Regolament (KEE) Nru 1766/92 li mhumiex rilevanti għandhom jitħassru fl-istess żmien.
(3) Il-miżuri meħtieġa sabiex jiġi implimentat ir-Regolament (KEE) Nru 1766/92 għandhom jiġu adottati skond id-Deċiżjoni tal-Kunsill 1999/468/KE tat-28 ta’ Ġunju 1999 li tistabbilixxi l-proċeduri dwar l-eżerċizzju tal-poteri ta' l-implimentazzjoni konferiti fuq il-Kummissjoni [5],
ADOTTA DAN IR-REGOLAMENT:
Artikolu 1
Ir-Regolament (KE) Nu 1766/92 huwa hawnhekk emendat kif ġej:
1. L-Artikolu 3(2) għandu jiġi mibdul kif ġej:
"2. Il-prezz ta’ l-intervent għandu jkun bla ħsara għaż-żidiet ta' kull xahar skond it-tabella ddikjarata fl-Anness D."
2. L-Artikoli 20 u 22 għandhom jiġu mħassra.
3. L-Artikolu 23 għandu jiġi mibdul kif ġej:
"Artikolu 23
1. Il-Kummissjoni għandha tiġi megħjuna mill-Kumitat Maniġerjali taċ-Ċereali, minn issa ’l quddiem imsejjaħ ‘il-Kumitat'.
2. Meta ssir referenza għal dan il-paragrafu, għandhom japplikaw l-Artikoli 4 u 7 tad-Deċiżjoni 1999/468/KE. Il-perjodu taż-żmien riferit fl-Artikolu 4(3) tad-Deċiżjoni 1999/468/KE għandu jiġi stabbilit għal xahar.
3. Il-Kumitat għandu jadotta r-regoli tiegħu tal-proċedura."
"4. L-ANNESS D
Iż-żidiet ta' kull xahar fil-prezz ta’ l-intervent
(EURO/tunnellata metrika) |
Ix-xahar | - | Mis-sena tas-suq |
Lulju | - | - |
Awissu | - | - |
Settembru | - | - |
Ottubru | - | - |
Novembru | 1 | 0,93 |
Diċembru | 2 | 1,86 |
Jannar | 3 | 2,79 |
Frar | 4 | 3,72 |
Marzu | 5 | 4,65 |
April | 6 | 5,58 |
Mejju | 7 | 6,51 |
Ġunju | 7 | 6,51 |
"Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-30 ta’ Lulju 2000.